b'\n_START_ARTICLE_\nVelika nagrada Nem\xc4\x8dije 1935\n_START_SECTION_\nPoro\xc4\x8dilo\n_START_PARAGRAPH_\nDirka je potekala pred 300.000 fanati\xc4\x8dnimi nem\xc5\xa1kimi navija\xc4\x8di, nacisti\xc4\x8dno oblastjo in samim Adolfom Hitlerjem, ki so pri\xc4\x8dakovali zmago nem\xc5\xa1kega dirka\xc4\x8da v nem\xc5\xa1kem dirkalniku. Kandidati za zmago so bili predvsem dirka\xc4\x8di mo\xc5\xa1tva Mercedes, ki so ga sestavljali Nemci Rudolf Caracciola, Manfred von Brauchitsch, Hermann Lang in Hanns Geier ter Italijan Luigi Fagioli, in mo\xc5\xa1tva Auto Uniona, ki so ga sestavljali Nemci Bernd Rosemeyer, Hans Stuck in Paul Pietsch ter Italijan Achille Varzi. Tazio Nuvolari je \xc5\xbeelel dirkati v Auto Unionu, toda sede\xc5\xbe so dali njegovemu najve\xc4\x8djemu rivalu, sam pa je dirkal z Alfo Romeo Tipo B, katere motor je imel med 50 in 100 konjskimi mo\xc4\x8dmi primanjkljaja v primerjavi z nem\xc5\xa1kima dirkalnikoma. \xc5\xa0tartna vrsta je bila sestavljena na podlagi \xc5\xberebanja, steza pa je bila po no\xc4\x8dnem de\xc5\xbeju \xc5\xa1e vedno delno mokra._NEWLINE_Ob \xc5\xa1tartu sta dva dirka\xc4\x8da Auto Uniona, Stuck in Pietsch obti\xc4\x8dala na \xc5\xa1tartni vrsti. Medtem je Caracciola, ki je \xc5\xa1tartal iz tretje vrste, povedel, sledili pa so mu Nuvolari, Fagioli, Brauchitsch in Raymond Mays. Po prvem krogu je imel Caracciola \xc5\xbee dvanajst sekund prednosti pred Nuvolarijem in Fagiolijem, sledili so \xc5\xa1e Rosemeyer, Brauchitsch, Louis Chiron, Antonio Brivio, Varzi, Piero Taruffi, Lang in Geier. Po koncu drugega kroga je imel Caracciola \xc5\xa1e vedno dvanajst sekund prednosti, drugi je bil Rosemeyer, nato so sledili \xc5\xa1e Rosemeyer, Fagioli, von Brauchitsch in Nuvolari. Dva kroga kasneje se je Chiron prebil na \xc4\x8detrto mesto, Nuvolari pa je padel na \xc5\xa1esto mesto. Kmalu za tem je na Chironovi Alfi Romeo pri\xc5\xa1lo do okvare diferenciala in Nuvolari je ostal sam v ospredju v boju z nem\xc5\xa1kimi dirkalniki._NEWLINE_Nuvolari je za\xc4\x8del pospe\xc5\xa1evati, Rosemeyer pa je prehitro pripeljal v ovinek in zapeljal v kanal. Z uni\xc4\x8deno zadnjo pnevmatiko in polno umazanije na zadnjem delu dirkalnika je zapeljal v bokse, tako da ga je Nuvolari v \xc5\xa1estem krogu prehitel, nato je v sedmem krogu prehitel von Brauchitscha, ki mu je vrnil v osmem krogu. Nuvolari je v devetem krogu \xc5\xa1e enkrat prehitel von Brauchitscha, nato \xc5\xa1e Fagiolija, v desetem krogu pa \xc5\xa1e do tedaj vodilnega Caracciolo in na presene\xc4\x8denje \xc5\xa1tevilnih nem\xc5\xa1kih gledalcev pre\xc5\xa1el v vodstvo._NEWLINE_V enajstem krogu od dvaindvajsetih so prvi \xc5\xa1tirje dirka\xc4\x8di, Nuvolari, Caracciola, Rosemeyer in von Brauchitsch, hkrati zapeljali na postanek v bokse na zamenjavo pnevmatik in dolivanje goriva. Prvi je iz boksov zapeljal von Brauchitsch po le 47-h sekundah, drugi Caracciola po 67-ih sekundah, nato Rosemeyer po 75-ih sekundah, Nuvolarijeva Alfa Romeo pa je \xc5\xa1e kar stala. Razlog za to je bila okvara \xc4\x8drpalke za gorivo, med tem pa je Chiron miril vidno besnega Nuvolarija, ki je mehanikom mahal naj pohitijo. Po 134-ih sekundah je Nuvolari po tem, ko so mu mehaniki gorivo nalili kar z vedrom, le zapeljal nazaj na stezo in se vrnil na \xc5\xa1esto mesto. V naslednjem krogu je v bokse zapeljal Stuck, Nuvolari pa je \xc5\xa1e vedno besen zaradi slabega postanka v boksih divjal po \xc5\xa1e vedno delno molki progi. Vodilni Fagioli je v dvanajstem krogu zapeljal na svoj postanek v boksih, ki je trajal 51 sekund, ob povratku na stezo se je vrnil ne peto mesto, ne predale\xc4\x8d od Nuvolarija._NEWLINE_Von Brauchitsch se je \xc5\xbee lahko videl kot zmagovalca in je drvel po zaviti progi s povpre\xc4\x8dno hitrostjo 145km/h. Fagioli je bil v te\xc5\xbeavah zaradi vzmetenja, Rosemeyer pa zaradi koli\xc4\x8dine goriva. V trinajstem krogu je Nuvolari prehitel tako Stucka, kot tudi Fagiolija in Caracciolo, Rosemeyer je zaradi zlomljene cevi za gorivo zapeljal v bokse, tako da je bil Nuvolari na drugem mestu, 69 sekund za vodilnim von Brauchitschem._NEWLINE_Zdaj se je za\xc4\x8del lov za vodilnem Nemcem. V vsakem od naslednjih treh krogov se je Nuvolari von Brauchitschu pribli\xc5\xbeal za nekaj sekund, Caracciola pa je dr\xc5\xbeal tretje mesto. Na zidu pred boksi je tabla vodilnega opozarjala, da je Nuvolari le \xc5\xa1e 43 sekund za njim. Von Brauchitsch je odgovoril s krogom, katerega povpre\xc4\x8dna hitrost je presegla 145 km/h, toda v naslednjem krogu je zaostanek zna\xc5\xa1al le \xc5\xa1e 32 sekund. Stuck je prehitel Caracciolo, ki je imel zdravstvene te\xc5\xbeave, in se prebil na tretje mesto. V predzadnjem, enaindvajsetem, krogu je imel von Brauchitsch 35 sekund prednosti. Nemec, ki je imel vzdevek Pechvogel (Nesre\xc4\x8dni pti\xc4\x8d), je vozil previdno, s tem ko je var\xc4\x8deval z zavorami in pnevmatikami. V zadnjem krogu je bila razlika pri Flugplatzu, pet kilometrov po \xc5\xa1tartno-ciljni \xc4\x8drti, 30 sekund, pri Adenauerforstu 27 sekund, pri Karusselu pa je bila razlika le \xc5\xa1e dvesto metrov. Napovedovalec, ki je glasno spremljal zadnji krog von Brauchitscha, je nenadoma utihnil, kajti vodilnemu Nemcu po\xc4\x8dila pnevmatika, zato po plati\xc5\xa1\xc4\x8du ni mogel voziti ve\xc4\x8d od 75 km/h in kmalu je Nuvolari zdrvel mimo ter na za\xc4\x8dudenje in razo\xc4\x8daranje mno\xc5\xbeice gledalcev zmagal._NEWLINE_Drugi je v cilj pripeljal Hans Stuck z Auto Unionom, tretji Caracciola prakti\xc4\x8dno brez sape, Rosemeyer je bil \xc4\x8detrti, Nesre\xc4\x8dni pti\xc4\x8d pa le kot peti, ki je dirkalnik parkiral dale\xc4\x8d od boksov v poskusu, da bi skril solze razo\xc4\x8daranja. Za Nuvolarijem so se zvrstili \xc5\xa1tirje nem\xc5\xa1ki dirka\xc4\x8di in kar osem dirka\xc4\x8dev z nem\xc5\xa1kimi dirkalniki. Nacisti\xc4\x8dni uradniki so imeli pripravljeno le nem\xc5\xa1ko himno Deutschland \xc3\x9cber Alles, toda zmagovalec Nuvolari je re\xc5\xa1il tudi to situacijo, kajti vedno je s seboj nosil posnetek Marcia Reale za sre\xc4\x8do._NEWLINE_Tako se je razpletla dirka, ki velja za Nuvolarijevo najve\xc4\x8djo zmago v dolgoletni zelo uspe\xc5\xa1ni karieri. Z \xc5\xbee zastarelim dirkalnikom Alfo Romeo Tipo B je namre\xc4\x8d premagal dve nem\xc5\xa1ki tovarni\xc5\xa1ki mo\xc5\xa1tvi s celo kopico odli\xc4\x8dnih dirka\xc4\x8dev in odli\xc4\x8dnim dirkalnikom na njihovih doma\xc4\x8dih tleh pred samim Adolfom Hitlerjem. Pokazal je odli\xc4\x8dne dirka\xc5\xa1ke kvalitete, levje srce in mo\xc4\x8dno odlo\xc4\x8dnost, kljub katastrofalnem postanku v boksih, po katerem je pridobival sekundo za sekundo predvsem s hitrej\xc5\xa1o vo\xc5\xbenjo v ovinkih od ostalih, kasnej\xc5\xa1im zaviranjem in vo\xc5\xbenjo na robu brez napake.'